****

**ΔΕΛΤΙΟ ΤΥΠΟΥ**

**Πρόγραμμα Erasmus+ KA229: “ClimAct Now!”**

**(«Δράση Ενάντια στην Κλιματική Αλλαγή»)**

**3η ροή κινητικότητας στη Σπάρτη**

Την εβδομάδα 17-21 Οκτωβρίου 2022 το σχολείο μας υλοποίησε δραστηριότητες εκπαίδευσης, διδασκαλίας και κατάρτισης, που εντάσσονται στην 3η ροή κινητικότητας του Σχεδίου **Erasmus+ KA229** με τίτλο **“ClimAct Now!”. Στις εκπαιδευτικές εκδηλώσεις που συντόνισε και προγραμμάτισε το 3ο Γενικό Λύκειο Σπάρτης συμμετείχαν εκτός από αντιπροσωπεία ελλήνων μαθητών και καθηγητών μια ομάδα 32 μαθητών και εκπαιδευτικών** από τα συνεργαζόμενα σχολεία της Πορτογαλίας, της Ρουμανίας και της Σερβίας, που επισκέφτηκαν τη Σπάρτη κατά τη διάρκεια της 3ης ροής κινητικότητας .

**Το θέμα των δραστηριοτήτων που πραγματοποιήθηκαν είναι “Waste not, Want not”**  («Προσέχουμε για να έχουμε») και ο στόχος τους είναι η καλλιέργεια περιβαλλοντικής συνείδησης και η βιώσιμη διαχείριση προϊόντων και απορριμμάτων. Μέσα από στοχευμένες δράσεις οι συμμετέχοντες είχαν την ευκαιρία να αντιληφθούν ότι η τροφή που καταναλώνουμε έχει σημαντικές επιπτώσεις στο περιβάλλον και την κλιματική αλλαγή και ότι είναι ανάγκη να προχωρήσουμε σε μια αλλαγή του τρόπου ζωής και διατροφής προς χάριν της βιωσιμότητας και της αειφορίας του πλανήτη.

Για την επίτευξη των στόχων του προγράμματος πραγματοποιήθηκαν εκπαιδευτικές επισκέψεις, έρευνα στο πεδίο, βιωματικά εργαστήρια και επιστημονική ενημέρωση από αρμόδιους φορείς εντός και εκτός του σχολείου ενώ παράλληλα ενισχύθηκε ο αντίκτυπος των αποτελεσμάτων του Σχεδίου με την συμμετοχή και συνεργασία του Νομικού Προσώπου Πολιτισμού και Περιβάλλοντος του Δήμου Σπάρτης και την ανεκτίμητη συμπαράσταση του Συλλόγου Γονέων και Κηδεμόνων του σχολείου. Αυτή η διαδικασία ήταν μια πολύ καλή ευκαιρία να αποδείξει το σχολείο πως είναι ανοιχτό προς την τοπική κοινωνία και να επιβεβαιώσει ότι η εξωστρέφεια και η συνεργασία αποτελούν αναμφισβήτητο παράγοντα αποτελεσματικότητας και επιτυχίας.

Παράλληλα με τις εκπαιδευτικές δραστηριότητες πραγματοποιήθηκαν και επισκέψεις – ξεναγήσεις σε αρχαιολογικούς χώρους ή σε τόπους πολιτιστικού ενδιαφέροντος όπως είναι η αρχαία Σπάρτη, το Σπίτι της Ευρώπης, το Άγαλμα του Λεωνίδα, το Κενοτάφιο, η καστροπολιτεία του Μυστρά, το κάστρο της Μονεμβασίας και το γραφικό λιμάνι του Γυθείου μέσα στο πλαίσιο καλλιέργειας της διαπολιτισμικής συνείδησης και της γνωριμίας με τις παραδόσεις και τον πολιτισμό του σχολείου υποδοχής.

Η προσφορά από τη Διεύθυνση Πρασίνου του Δήμου Σπάρτης 4 χαρουπιών και η συμβολική τους δεντροφύτευση έξω από τον προαύλιο χώρο του σχολείου υπήρξε μια κίνηση περιβαλλοντικής ευαισθητοποίησης και μια συμβολική πράξη για το περιβαλλοντικό πρόγραμμα που υλοποιεί το σχολείο μας σε συνεργασία με τα τρία σχολεία του εξωτερικού.

Η παιδαγωγική ομάδα των ευρωπαϊκών προγραμμάτων του 3ου Γ.Ε.Λ. Σπάρτης σε συνεργασία με τον Σύλλογο Διδασκόντων, τον μαθητικό πληθυσμό, αλλά και το βοηθητικό προσωπικό του σχολείου ανταποκρίθηκε με επιτυχία στις απαιτήσεις υποδοχής, εκπαίδευσης και φιλοξενίας των ευρωπαίων εταίρων που συμμετέχουν στο Σχέδιο, γεγονός που επιβεβαιώνεται από τα εξαιρετικά σχόλια και τις απαντήσεις στα ερωτηματολόγια αξιολόγησης που διατέθηκαν κατά τη λήξη των εκδηλώσεων. Οι συμμετέχοντες στις δραστηριότητες ωφελήθηκαν με πολλαπλό τρόπο από τις προγραμματισμένες δραστηριότητες και έλαβαν τα πιστοποιητικά συμμετοχής κατά την τελετή λήξης των εκδηλώσεων.

Σύσσωμη η σχολική κοινότητα βρίσκεται σε αναμονή της υλοποίησης της 4ης ροής του Σχεδίου στο Βελιγράδι της Σερβίας για να ολοκληρωθεί το Πρόγραμμα και να αποτιμηθεί ο συνολικός του αντίκτυπος στο πλαίσιο του σχολείου αλλά και την ευρύτερη κοινωνία.

Η Διευθύντρια του 3ου ΓΕ.Λ. Σπάρτης                           Οι υπεύθυνες καθηγήτριες

Βασιλική Σκούφη                      Αικατερίνη Εξωμανίδη

Αιμιλία Μπουρίκου

